Odense: En 29-årig mand med tilknytning til bandemiljøet i Odense er søndag aften blevet stukket med kniv i den ene arm.

Det fik ham og fire andre, som muligvis også har tilknytning til bandemiljøet, til søndag aften klokken 20.20 at storme truende ind på akutmodtagelsen på Odense Universitetshospital.

Personalet følte sig truet af det pludselig stormløb og valgte derfor at blokere dørene, og kontakte politiet, som i forvejen var til stede i området i anden anledning.

For at få ro på de fem mænd, som alle har indvandrerbaggrund, blev de fire af dem anholdt eller det, der hedder en administrativ frihedsberøvelse, indtil politiet har fundet ud af, hvorfor den 29-årige er stukket med kniv.

- Vi kender ikke gerningsstedet, vi kender ikke motivet, og vi kender ikke den eller de mulige gerningsmænd. Ingen af dem, vi har talt med, har ønsket at virke til sagens opklaring, siger vagtchef Kim Munksgaard, Fyns Politi.

Ifølge Kim Munksgaard er alle fem muligvis relateret til bandemiljøet, men det skal først senere søndag aften opklares.

- Vi kan hverken be- eller afkræfte det. Ingen af dem vil fortælle politiet, hvad der er sket, siger Kim Munksgaard.

Natten til fredag blev et medlem eller en person med tilknytning til bandegrupperingen Black Army forsøgt skudt ved Rosengårdcentret - en episode, politiet hverken har be- eller afkræftet.

Senere fredag over middag blev der affyret flere skarpe skud mod Hells Angels' rockerborg på Petersmindevej. Altsammen kommer i kølvandet på en episode for to uger siden, hvor en tysk HA-rocker blev skudt i benet på Shell-tanken på hjørnet af Ejbygade og Nyborgvej.

Om episoden søndag aften med knivstikkeri i armen på den 29-årige mand har relation til de tidligere sammenstød mellem rocker- og bandegrupperinger er uvis.

- Vi følger situationen nøje og prøver at finde ud af, om det kan være en del af konflikten, men lige nu er der ro i byen, siger Kim Munksgaard.

Skadestuen og akutmodtagelsen oplevede i august 2012 et stormløb fra 60-70 mennesker efter et drabsforsøg i Vollsmose. Året efter blev tre personer idømt fængselsstraffe for stormløbet. Det fik samtidigsygehuset til at iværksætte nye retningslinjer, hvor personalet blandt andet kan lukke og blokere dørene, når de føler sig truet. Det var præcis dét, personalet gjorde søndag aften.